Kim Behnke (FRI), 2000-04-26:
Ja, det er jo ikke hver dag, vi har nationaliseringer på dagsordenen i det danske parlament.
Vi synes, at når der er indgået en aftale mellem hestesporten og Dansk Tipstjeneste, så er det naturligvis en aftale, der bør honoreres, og hvad angår dem, der måtte være i det ideologiske hjørne, kan vi jo altid om nogle år tage et slagsmål om, hvorvidt Tipstjenestens aktiebeholdning så skal sælges, når finansministeren mangler nogle penge i statskassen.
Men bortset fra det er det efter vores opfattelse ærgerligt at se, hvordan dansk hestesports deroute har forgået de seneste år.
Man har forsøgt forskellige former for nye spil, man har forsøgt sig med disse spilcafeer, hvor folk kan komme og via fjernsynsskærme følge spil, der foregår i den anden ende af landet.
Men lige meget har det hjulpet.
Og det synes vi er synd, for ikke alene er det en mulighed for at spille, det er så, hvad det er, den mulighed kan folk såmænd nok få tilfredsstillet andre steder, men hvad angår selve hestesporten, synes vi, det ville være synd, hvis den uddør i Danmark.
Derfor vil vi støtte dette initiativ. Vi har så et par ting, hvor vi mener, at man kunne gøre det bedre endnu, for det står jo i forslagene mangt et sted, at man håber på, det her kan generere nye penge.
Og noget af det, som vi kan konstatere i dag er en kendsgerning, er, man via Internettet kan spille på hestevæddeløb i det store udland.
Vi vil da godt bede skatteministeren om at overveje, i hvilket omfang Tipstjenesten under denne her paraply også skal kunne tilbyde, at man kan spille på hestevæddeløb, der foregår andre steder.
Og særlig kan vi slet ikke forstå, at man hidtil har været imod, at man også kan spille på de hestevæddeløb, der foregår i Norge og Sverige.
Som Dansk Folkepartis ordfører ganske rigtigt var inde på, opfatter vi det jo som den naturligste ting af verden, at folk om onsdagen kan spille på weekendlotto, som jo også er en nordisk foreteelse; så Tipstjenesten er jo bekendt med at udbyde spil, som foregår på nordisk plan. Når der er hestevæddeløb i Norge og Sverige, hvor det jo drejer sig om langt større summer end i Danmark, hvis det blev koblet op på det danske system, ja, så kunne det også tiltrække et nyt publikum, som kunne se et formål med at spille, når gevinstmuligheden er større.
Et andet punkt er, at Tipstjenesten skal have en 1½ års kort periode med adgang til at udbyde bookmakerspil på heste- og hundevæddeløb, og det fremgår af bemærkningerne til lovforslag nr. L 271 - jeg fornemmer næsten, at de bemærkninger er sådan helt undskyldende - at her er brug for en kortvarig saltvandsindsprøjtning til heste- og hundesporten, og at man så sådan lige kortvarigt skal have dette, og man skriver så, at man håber, det bliver en succes, som kan generere nogle nye penge.
Mit spørgsmål til ministeren er: Hvis nu det bliver en succes, hvorfor skal det så være begrænset til kun at foregå i 1½ år?
Hvis det nu er en succes, som netop trækker ekstra midler til, hvorfor så lige disse 18 måneder?
I øvrigt kan vi stille os tvivlende over for, om man kan køre det ind på 1½ år.
Men samlet set
kommer vi til at støtte det og håber på, at det er det, der kan være med til at få heste- og hundevæddeløb til at overleve i Danmark.